Predkladacia správa

Návrh zákona o podmienkach uvedenia biocídnych výrobkov na trh a o zmene a doplnení niektorých zákonov (ďalej len „návrh zákona“) bol vypracovaný na základe uznesenia vlády č. 117/2002.

Biocídne výrobky alebo nepoľnohospodárske prípravky na ochranu rastlín (pesticídy), sú širokou triedou chemických a niekedy biologických chemických látok používaných pre dezinfekciu/odstránenie nečistôt alebo reguláciu mikrobiálnych a iných „škodcov“ mimo poľnohospodárskych prostredí. Medzi ne patria:
-	dezinfekčné prípravky alebo prípravky používané na odstránenie nečistôt,  
-	konzervačné prísady, 
-	prípravky proti usadzovaniu nánosov, 
-	konzervačné prípravky na drevo,
-	prostriedky pre reguláciu škodcov, a ďalšie.
 
Úlohou vypracovať návrh zákona bolo poverené Ministerstvo hospodárstva Slovenskej republiky. Ministerstvo hospodárstva pri jeho vypracovávaní v rámci zriadenej pracovnej skupiny spolupracovalo z expertmi Ministerstva zdravotníctva SR, Ministerstva životného prostredia SR, Ministerstva pôdohospodárstva SR, Centra pre chemické látky 
a prípravky a VUSAPL a.s. Nitra, ktorý zastupoval Zväz chemického a farmaceutického priemyslu na Slovensku.

Návrh zákona vychádza zo Smernice Európskeho Parlamentu a Rady č. 98/8/ES 
o uvádzaní biocídnych výrobkov na trh a nariadenia komisie č. 1896/2000/ES o prvej etape programu zmienenom v článku 16 (2) smernice Európskeho Parlamentu a Rady 98/8/ES 
o uvádzaní biocídnych výrobkov na trh.

Podmienky uvedenia biocídnych výrobkov a účinných látok na trh nemajú v súčasnej dobe v  Slovenskej republike samostatnú právnu úpravu. Existujúci stav nie je v súlade s právom EÚ v tejto oblasti.

Návrh zákona bol vypracovaný na základe analýzy právnej úpravy tejto problematiky v Slovenskej republike, súvisiacich právnych predpisov a porovnania s právnou úpravou problematiky v Európskej únii, analýzou dopadu smernice Európskeho Parlamentu a Rady 98/8/ES o uvádzaní biocídnych výrobkov na trh a podkladov Organizácie pre hospodársku spoluprácu a rozvoj (OECD).

Navrhovaná právna úprava má zabezpečiť uvedenie biocídnych výrobkov na trh len po ich posúdení Centrom pre chemické látky a prípravky (ďalej len „centrum“) s cieľom zabezpečiť, aby uvádzané biocídne výrobky mali maximálnu účinnosť pri súčasnom minimalizovaní rizika pre ľudí, zvieratá a životné prostredie.

Návrh zákona Legislatívna rada vlády SR prerokovala dňa 21.januára 2003 a odporučila ho po zapracovaní jej pripomienok do ďalšieho ústavnoprávneho pokračovania, Predkladatelia návrhu zákona pripomienky LRV SR do návrhu zákona zapracovali a ako nové znenie ho predkladajú na rokovanie vlády bez zásadných rozporov.

Zákon bude mať dopad na štátny rozpočet, a to uvolnením finančných prostriedkov pre Slovenskú obchodnú inšpekciu ako aj pre centrum v roku 2003 predstavuje 7,8 mil. Sk a v rokoch 2004 až 2007 sa bude valorizovať dopad na štátny rozpočet až do sumy 8,2 mil. Sk. Dopad na štátny rozpočet sa na druhej strane bude eliminovať tým, že na trh budú uvádzané biocídne výrobky a účinné látky s najnižším možným nepriaznivým účinkom na ľudí, zvieratá a životné prostredie. Zákon bude mať pozitívny dopad na tvorbu pracovných miest, a to tým, že v oblasti kontroly (Slovenská obchodná inšpekcia) a v centre sa zamestná viacero odborníkov cca 16 pracovných miest.

Návrh zákona je v súlade s Ústavou SR ako aj s medzinárodnými dohodami, ktorými je SR viazaná.